4-6 มีนาคมนี้ พุทธศาสนิกชนสักการะพระบรมสารีริกธาตุ เนื่องในเทศกาลวันมาฆบูชา
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จัดกิจกรรมส่งเสริมพระพุทธศาสนา เนื่องในเทศกาลวันมาฆบูชาจัดขึ้นทั้งส่วนกลางและภูมิภาค โดยส่วนกลางร่วมกับวัดสุทัศนเทพวราราม กรุงเทพมหานคร จัดงานประทีปแห่งพระธรรม นำศรัทธา บูชาเพ็ญเดือน 3 ซึ่งการจัดงานได้อัญเชิญพระบรมสารีริกธาตุ ส่วนพระองค์ในสมเด็จพระสังฆราชเจ้า กรมหลวงวชิรญาณสังวร วัดบวรนิเวศวิหาร พระสังฆราชองค์ที่ 19 แห่งกรุงรัตนโกสินทร์ มาประดิษฐาน ณ บุษบกมณฑป ลานคนเมือง พิธีอัญเชิญพระบรมสารีริกธาตุ 99 องค์ ที่สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก โปรดประทานให้อัญเชิญไปประดิษฐานชั่วคราว ให้พุทธศาสนิกชนได้สักการะและเวียนเทียน  รวมทั้งยังได้อัญเชิญพระพุทธรูปปางโอวาทปาติโมกข์ ซึ่งจัดสร้างขึ้นเนื่องในโอกาสพระบาทสมเด็จพระพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงครองสิริราชสมบัติครบ 70 ปี ตามแบบพระพุทธรูปวัดพระปฐมเจดีย์ จังหวัดนครปฐม มาประดิษฐานให้พุทธศาสนิกชนทั่วไปได้สักการะบูชา เพื่อความเป็นสิริมงคล  และเปิดให้สักการะพระธาตุประจำปีเกิด 12 ปีนักษัตรจำลองจากทั่วประเทศ  พระพุทธรูปประจำวันเกิด  9 ปาง สำหรับวันที่ 6 มีนาคม 2566 เวลา 07.00 น. กำหนดจัดพิธีทำบุญตักบาตรพระสงฆ์ 66 รูป ณ ศาลาว่าการกรุงเทพมหานครนอกจากนี้ ภายในงานยังมีการจัดแสดงนิทรรศการ  กิจกรรมส่งเสริมคุณธรรมจริยธรรมสำหรับเด็กและเยาวชน การแสดงศิลปวัฒนธรรมไทย การสาธิตและจำหน่ายผลิตภัณฑ์จากชุมชน ผู้สนใจเข้าร่วมงานได้ ระหว่างวันที่ 4–6 มีนาคม  ที่บริเวณวัดสุทัศนเทพวราราม และลานคนเมือง กรุงเทพมหานคร